Nuuk, den 28. september 2020

I medfør af § 37 stk. 1 i Forretningsorden for Inatsisartut fremsætter jeg følgende spørgsmål til Naalakkersuisut:

**Spørgsmål til Naalakkersuisut:**

1. **Kan Naalakkersuisut redegøre for, hvorfor integritetsstudiet som bl.a. indeholder styrkelse af whistleblower-ordningerne i det offentlige, ikke er sat på Naalakkersuisuts høringsportal?**
2. **Hvornår bliver den af Inatsisartut pålagte opgave, denne redegørelse om anti-korruption, samt bl.a. styrkelse af whistleblower-ordninger lagt på den offentligt tilgængelige høringsportal?**
3. **Kan Naalakkersuisut oplyse andet af interesse for sagen?**

(Medlem af Inatsisartut, Tillie Martinussen, Samarbejdspartiet)

Samarbejdspartiet konstaterer, at de vedtagne forslag hhv. punkterne: EM 2018/81, EM 2018/49 FM 2019/49, EM 2018/49 EM 2018/81 og EM 2018/140, danner baggrund for et integritetsstudie vi hører meget om, og som skulle være sendt i høring.

Vi kan imidlertid konstatere, at selvsamme redegørelse ikke er at forefinde på Naalakkersuisuts høringsportal, og derfor ikke er tilgængeligt for den brede offentlighed.
Det mener vi naturligvis må bero på en fejl, og spørger derfor Naalakkersuisut om ovenstående.

Vi ser frem til modtagelse af besvarelse indenfor 10 dage på ovenstående spørgsmål.